### NN 76/2024 (26.6.2024.), Presuda Visokog upravnog suda Republike Hrvatske poslovni broj: Usoz-153/2022-10 od 20. svibnja 2024.

VISOKI UPRAVNI SUD REPUBLIKE HRVATSKE

1310

PRESUDA

Visoki upravni sud Republike Hrvatske u vijeću sastavljenom od sutkinja toga suda Senke Orlić-Zaninović, predsjednice vijeća, dr. sc. Sanje Otočan, Blanše Turić, Snježane Horvat Paliska i Ljiljane Karlovčan-Đurović članica vijeća, uz sudjelovanje više sudske savjetnice Ivane Mamić Vuković kao zapisničarke, u postupku ocjene zakonitosti općeg akta u povodu zahtjeva Ministarstva pravosuđa i uprave, Z., na sjednici vijeća održanoj 20. svibnja 2024.

presudio je

Ukida se Odluka o izmjenama i dopunama Izjave o osnivanju društva s ograničenom odgovornošću »NAUTIČKI CENTAR HVAR« d.o.o. (»Službeni glasnik Grada Hvara«, br. 4/2022)

Obrazloženje

1. Podnositelj zahtjeva je na temelju članka 83. Zakona o upravnim sporovima (»Narodne novine«, broj 20/10., 143/12., 152/14., 94/16., 29/17. i 110/21., dalje: ZUS) i članka 82. Zakona o lokalnoj i područnoj (regionalnoj) samoupravi (»Narodne novine«, broj 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZoLP(R)S) podnio zahtjev za ocjenu zakonitosti Odluke o izmjenama i dopunama Izjave o osnivanju društva sa ograničenom odgovornošću »NAUTIČKI CENTAR HVAR« d.o.o. (Službeni glasnik Grada Hvara br. 4/2022, dalje: Odluka).

2. Podnositelj u zahtjevu, u bitnom, navodi da je predmetna Odluka osnovano obustavljena odlukom gradonačelnika, objavljenom u Službenom glasniku Grada Hvara br. 4/2022, zbog njene nesuglasnosti s člankom 48. ZoLP(R)S) i odredbama Zakona o trgovačkim društvima (»Narodne novine«, broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, dalje: ZTD).

3. Odluka nije zakonita jer se njome suprotno zakonu mijenjaju ovlasti gradonačelnika pošto se propisuje da gradonačelnik u skupštini trgovačkog društva zastupa Gradsko vijeće G. H. Također, Odlukom se navodi Gradsko vijeće G. H. kao jedini član društva što je pogrešno tumačenje Zakona i u koliziji je s podacima iz sudskog registra svih trgovačkih društava u vlasništvu G. H. Osim toga, uvodi se pojam zastupnika G. H. koji nije pravno utemeljen kao ni ovlasti Gradskog vijeća G. H. prilikom donošenja odluka iz nadležnosti skupštine društva. Predlaže se ukinuti osporenu Odluku.

4. Iz očitovanja na zahtjev podnositelja proizlazi da je Odluka još uvijek na snazi, ali da je u tijeku proces pripajanja trgovačkih društava u vlasništvu Grada, čijim će završetkom predmetna Odluka postati izlišna.

5. Zahtjev je osnovan.

6. Osporena Odluka donesena je po Gradskom vijeću G. H., na temelju članka 25. Statuta Grada Hvara (»Službeni glasnik Grada Hvara« broj 3/18, 10/18 i 2/21), te članka 60. stavka 1. Poslovnika Gradskog vijeća Grada Hvara (»Službeni glasnik Grada Hvara« broj 7/21), Zakona o trgovačkim društvima (ZTD) te Zakona o lokalnoj (područnoj) samoupravi (ZoLP(R)S).

7. Statutarna osnova za donošenje ovakve Odluke, kao i naziv zakona, sami po sebi nisu pravni temelj za njeno donošenje, niti to može biti Poslovnik Gradskog vijeća. Naime, svaki opći akt predstavničkog tijela mora se pozvati na odgovarajuću odredbu zakona kojim se predstavničkom tijelu daje ovlast urediti neko pravno područje, što je ovdje izostalo.

8. S obzirom na to da predmetna odluka nije utemeljena na konkretnom zakonskom ovlaštenju, valjalo je osporenu i od primjene obustavljenu Odluku ukinuti.

9. Zbog toga, na temelju članka 86. stavka 3. ZUS-a odlučeno je kao u izreci. Sukladno odredbi članka 86. stavka 4. ZUS-a ukinuti opći akt prestaje važiti danom objave ove presude u »Narodnim novinama«.

Poslovni broj: Usoz-153/2022-10

Zagreb, 20. svibnja 2024.

Predsjednica vijeća
 Senka Orlić-Zaninović, v. r.